b'\n_START_ARTICLE_\nDru\xc5\xa1tvo Na\xc5\xa1a djeca\n_START_SECTION_\nPovijest\n_START_PARAGRAPH_\nUdruga je osnovana 1950. godine. Danas u gradovima i op\xc4\x87inama Hrvatske djeluje devedesetak osnovnih Dru\xc5\xa1tava Na\xc5\xa1a Djeca, koja u svom djelovanju okupljaju vi\xc5\xa1e od 4000 volontera i 10000 djece. Predsjednica Saveza od 1996. godine je Aida Salihagi\xc4\x87 Kadi\xc4\x87. Savezu je 2000. godine u prigodi 50. ob\xc2\xadljetnice uteme\xc2\xadlje\xc2\xadnja dodijeljena Povelja Republike Hrvatske.\n_START_SECTION_\nUstroj i djelovanje\n_START_PARAGRAPH_\nCiljevi udruge su promocija i zagovaranje dje\xc4\x8djih prava, organiziranje dje\xc4\x8djih aktivnosti u slobodnom vremenu, te pomo\xc4\x87 i podr\xc5\xa1ka djeci i roditeljima u razvoju i odgoju djece. Udruga organizira i provodi seminare, savjetovanja, ljetne \xc5\xa1kole i druge stru\xc4\x8dne skupove za osposobljavanje svojih \xc4\x8dlanova i voditelja iz Dru\xc5\xa1tava Na\xc5\xa1a djeca kao i stru\xc4\x8dnih suradnika i korisnika svojih projekata i programa. Tako\xc4\x91er objavljuje priru\xc4\x8dnike, zbornike, monografije, bro\xc5\xa1ure, letke za \xc4\x8dlanove, voditelje, stru\xc4\x8dne suradnike i \xc5\xa1iru zainteresiranu javnost._NEWLINE_Savez organizira i provodi akcije i manifestacije kao \xc5\xa1to su "Gradovi i op\xc4\x87ine - prijatelji djece", "Za osmijeh djeteta u bolnici", dje\xc4\x8dji forumi za ostvarivanje prava djece, dje\xc4\x8dja gradska i op\xc4\x87inska vije\xc4\x87a, Dje\xc4\x8dji tjedan, Me\xc4\x91unarodni dan obitelji, Dan igara i Smotra dje\xc4\x8djeg stvarala\xc5\xa1tva "Igra, radost i stvarala\xc5\xa1tvo djece"._NEWLINE_Savez tako\xc4\x91er od 1967. godine dodjeljuje Nagradu "Grigor Vitez" za dje\xc4\x8dju knji\xc5\xbeevnost i ilustraciju._NEWLINE_Savez dru\xc5\xa1tava Na\xc5\xa1a djeca Hrvatske \xc4\x8dlan je Eurochilda, Defence for Children International (DCI), Child Rights Information Network (CRIN) i Europske mre\xc5\xbee gradova prijatelja djece.'